Man gevonnis vir dubbele plaasmoordPiet en Tilla van Zyl. (Foto: Facebook) Net een van agt verdagtes wat in hegtenis geneem is in verband met die moord op ’n boer en sy vrou van Roedtan in Limpopo, is uiteindelik na meer as vier jaar vir die dubbele plaasmoord tronk toe gestuur. Mpho Penuel Mbuyane is Dinsdag in die hooggeregshof in Polokwane tot twee keer lewenslange tronkstraf gevonnis vir die moord op Piet van Zyl (68) en sy vrou Tilla (66). Mbuyane is tot ’n bykomende 15 jaar tronkstraf gevonnis nadat hy op drie aanklagte van huisroof skuldig bevind is. Die Van Zyl-egpaar is in Augustus 2017 op hul wildsplaas Kalkpoort aangeval en vermoor. Die egpaar is in die oggendure van 20 Augustus in hul slaapkamer oorrompel nadat die deur afgebreek is. Hulle is met pistole aangehou en die huis geplunder. Die aanvallers het die egpaar doodgeskiet vermoedelik oomblikke voor hulle gevlug het. Die Van Zyls se liggame is later die oggend deur familielede gevind. Altesaam agt verdagtes is kort na die moorde in hegtenis geneem tydens gesamentlike operasies deur verskeie eenhede van die polisie en Heritage Protection Group (HPG). Tydens die verhoor is die aanklagte egter teen die ander sewe beskuldigdes teruggetrek nadat slegs Mbuyane positief met die misdaad verbind kon word. Die polisiebestuur in Limpopo het die vonnis verwelkom. “Die vonnis moet ’n duidelike boodskap oordra aan ander misdadigers dat die polisie altyd meedoënloos sal wees wanneer ons op die spoor is van die wat gruwelike misdade gepleeg het en seker maak dat hulle aan die pen ry,” het lt.genl. Thembi Hadebe, provinsiale polisiekommissaris, gesê.